Murske

**Murske** tai sepeli on yhteisnimitys tuotteille, jotka on valmistettu murskaamalla luonnonkiviainesta tai keinotekoista kiviainesta.

## Jaottelu

Murskeet (lyhenne M) jaotellaan raaka-aineen perusteella:
* Kalliomurske (KaM) on kiviainesta, joka on valmistettu murskaamalla kalliosta irti räjäytettyä louhetta ja seulomalla siitä haluttu lajite. Kalliomurskeen kaikki pinnat ovat murtopintaisia. Tien jakavassa kerroksessa käytetään murskeita 0/45, 0/56, 0/63 tai 0/90. Tien kantavassa kerroksessa käytetään murskeita 0/31, 0/45, 0/56 tai 0/63. Soratien kulutuskerroksessa käytetään mursketta 0/11 tai 0/16. Asfalttibetonipäällysteissä käytetään murskeita 0/8, 0/11, 0/16, 0/22 tai 0/31.
** Kivituhkaksi nimitetään hienoimpia kalliomurskelajitteita; tyypillisiä raekokoja ovat 0/5 ja 0/8.
* Soramurske (SrM) on kiviainesta, joka on valmistettu murskaamalla kivikkoa (vallitseva raekoko 20–200&nbsp;mm) tai soraa (vallitseva raekoko 2–20&nbsp;mm) ja seulomalla siitä haluttu lajite. Soramurskeessa on rakeita, joissa on kokonaan tai osittain murtopinnat, sekä rakeita, joissa on kokonaan luonnonpinnat.
* Moreenimurske (MrM) on valmistettu moreenia murskaamalla.
* Kuonamurske (KuM) on valmistettu rauta- ja terästeollisuuden kuonaa murskaamalla.
* Betonimurske (BeM) on valmistettu betoniteollisuuden jätebetonia tai purettuja betonirakenteita murskaamalla. Sen raekoko on tyypillisesti 0/45.
* Kevytbetonimurske on valmistettu Siporexharkoista ja -elementeistä. Tyypillisiä raekokoja ovat 4/12 ja 14/40.

## Nimityksiä

* Karkeaksi kiviainekseksi nimitetään päällystemurskeita, joiden raekoon alaraja on vähintään 2&nbsp;millimetriä. Muilla murskeilla raekoon alaraja on 4&nbsp;mm.
* Hienoksi kiviainekseksi nimitetään päällystemurskeita, joiden raekoon yläraja on korkeintaan 2&nbsp;millimetriä. Muilla murskeilla raekoon alaraja on 4&nbsp;mm.
* Hienoaineksella tarkoitetaan 0,063&nbsp;mm seulan läpäisevää ainesta.
* Sepeli on murskeen katkaistu lajite eli siinä ei ole lainkaan tiettyä alarajaa pienempiä rakeita. Tienrakennustöissä käytetään sepelin sijasta nykyisin murske-nimityksiä.
** Kalliosepeli (KaS), esimerkiksi KaS 8/16.
** Sorasepeli (SrS) 
** Hiekoitussepelin raekoko on tyypillisesti 3/5 tai 3/6.
** Raidesepeli on rautateiden tukikerroksessa käytettävää mursketta, jonka rakeiden pintojen tulee olla täysin murskaantuneita (ei luonnonpintoja) ja jonka raekoko on 31,5/63 tai 31,5/50.
* Sirote on sirotepintaukseen käytettävää murskattua tai luonnonkiviainesta. Sirotepintauksessa (SIP) päällystetyn tai sorapintaisen tien pintaan liimataan bitumisella sideaineella ohut kerros pölytöntä kiviainesta, jonka raekoko on 6/8, 8/12 tai 12/16.
* Täytejauhe on hienoa kiviainesta, joka pääasiassa (80-prosenttisesti) läpäisee seulan 0,063&nbsp;mm (ennen 0,074&nbsp;mm) ja 98-prosenttisesti seulan 0,5&nbsp;mm. Asfalttimassaan lisättävä täytejauhe on usein jauhettua kalkkikiveä.
* Kivimurskaamossa syntyy kivituhkaa murskaamisprosessin sivutuotteena.

## Lajite

Kun kaikenkokoisia rakeita sisältävä murske seulotaan seulalla, jonka neliömäisten aukkojen sivun mitta on esimerkiksi 16&nbsp;mm, on lajitteen raekoon yläraja (D) 16. Raekoon ylärajaa voidaan nimittää myös maksimiraekooksi. Kun 16&nbsp;mm seulan läpi mennyt murske seulotaan esimerkiksi 11&nbsp;mm seulalla, tulee lajitteen raekoon alarajaksi (d) 11. Lajite sisältää siis vain tietynkokoisia rakeita alkuaan kaikenkokoisia rakeita sisältäneestä murskeesta.

Lajitteen raekoon ala- ja yläraja (millimetreinä) liitetään mursketyypin lyhenteen perään (d/D) ilman mittayksikköä. Esimerkiksi kalliomurske KaM 11/16. Tällaista lajitetta nimitetään *katkaistuksi lajitteeksi*, koska siinä ei ole mukana pieniä rakeita. Siitä voidaan käyttää myös nimitystä sepeli. Lajitteesta, jonka raekoon alaraja on 0, käytetään nimitystä *nollalajite*. Katkaistun lajitteen yläraja (D) ja alaraja (d) valitaan siten että D/d&nbsp;&ge;&nbsp;1,4.

Jos katkaistun lajitteen raekoon alaraja on päällystemurskeilla 2&nbsp;mm ja muilla murskeilla 4&nbsp;mm tai suurempi, saa lajitteessa olla 0,063&nbsp;mm seulan läpäisevää ainesta korkeintaan 2&nbsp;prosenttia.

## Raekoot

Tienrakennustöissä suositellaan käytettäväksi lajitteiden ala- ja ylärajana jotakin seuraavassa luettelossa olevaa seulakokoa. Lajitteiden nimityksissä seulakoko voidaan esittää katkaistuna kokonaislukuna eli jättää desimaaliosa pois.

(0)&nbsp;&nbsp; 2&nbsp;&nbsp; 4&nbsp;&nbsp; 5,6&nbsp;&nbsp; 8&nbsp;&nbsp; 11,2&nbsp;(11)&nbsp;&nbsp; 16&nbsp;&nbsp; 22,4&nbsp;(22)&nbsp;&nbsp; 31,5&nbsp;(31)&nbsp;&nbsp; 45&nbsp;&nbsp; 56&nbsp;&nbsp; 63&nbsp;&nbsp; 90&nbsp;&nbsp; 125&nbsp;&nbsp; 180&nbsp;&nbsp; 250

Rakeisuuskäyrien piirtämistä varten murske seulotaan käyttäen tarvittavaa osaa seuraavat seulakoot sisältävästä seulasarjasta. Esimerkiksi mursketta 0/8 varten riittää suurimman seulan kooksi 11,2&nbsp;mm. Nämä seulakoot esitetään desimaaleineen.

0,063&nbsp;&nbsp; 0,5&nbsp;&nbsp; 1&nbsp;&nbsp; 2&nbsp;&nbsp; 4&nbsp;&nbsp; 5,6&nbsp;&nbsp; 8&nbsp;&nbsp; 11,2&nbsp;&nbsp; 16&nbsp;&nbsp; 22,4&nbsp;&nbsp; 31,5&nbsp;&nbsp; 45&nbsp;&nbsp; 56&nbsp;&nbsp; 63&nbsp;&nbsp; 90&nbsp;&nbsp; 125&nbsp;&nbsp; 180&nbsp;&nbsp; 250&nbsp;&nbsp;

Tielaitos siirtyi eurooppalaisen standardin (EN, European Standard) mukaisiin seulakokoihin vuonna 1999. Aiemmin käytettiin lajiterajoina

0&nbsp;&nbsp; 6&nbsp;&nbsp; 8&nbsp;&nbsp; 12&nbsp;&nbsp; 16&nbsp;&nbsp; 20&nbsp;&nbsp; 25&nbsp;&nbsp; 32&nbsp;&nbsp; 64&nbsp;&nbsp;

ja seulasarjana &nbsp;&nbsp; 0,074&nbsp;&nbsp; 0,125&nbsp;&nbsp; 0,25&nbsp;&nbsp; 0,5&nbsp;&nbsp; 1&nbsp;&nbsp; 2&nbsp;&nbsp; 4&nbsp;&nbsp; 6&nbsp;&nbsp; 8&nbsp;&nbsp; 12&nbsp;&nbsp; 16&nbsp;&nbsp; 20&nbsp;&nbsp; 25&nbsp;&nbsp; 32&nbsp;&nbsp; 64&nbsp;&nbsp;

## Katso myös
*Kivirouhe
*Singeli
*Hiekka
*Betonijauhe

## Lähteet

* Tienrakennustöiden yleiset laatuvaatimukset ja työselitykset. Murskaustyöt. Tiehallinto Helsinki 1999 . http://alk.tiehallinto.fi/thohje/pdf2/3700_murskaustyot.pdf 
* Murskatun kalliokiviaineksen hienoneminen ja routivuus radan rakennekerroksissa
* Asfalttinormit 1987. RIL 170-1987. Suomen Rakennusinsinöörien Liitto. .
* Asfalttipäällystenormit 1973. RIL 91. Suomen Rakennusinsinöörien Liitto.
* Viitanen, Jyrki: Kevytbetonimurske. Tierakennus mestari 1/2010.